## Pravilnik o uvjetima uporabe norme za kodiranje digitalnog televizijskog signala u zemaljskim radiodifuzijskim sustavima

### NN 73/2007 (16.7.2007.), Pravilnik o uvjetima uporabe norme za kodiranje digitalnog televizijskog signala u zemaljskim radiodifuzijskim sustavima

# MINISTARSTVO MORA, TURIZMA, PROMETA I RAZVITKA

2291

Na
temelju članka 17. stavka 2. Zakona o telekomunikacijama (»Narodne novine«,
broj 122/03., 158/03., 60/04. i 70/05.) ministar mora, turizma, prometa i
razvitka donosi

## PRAVILNIK

### O UVJETIMA UPORABE NORME ZA KODIRANJE DIGITALNOG TELEVIZIJSKOG SIGNALA U ZEMALJSKIM RADIODIFUZIJSKIM SUSTAVIMA

SADRŽAJ PRAVILNIKA

Članak 1.

Ovim
se Pravilnikom propisuju uvjeti uporabe norme ISO/IEC IS 13818 (u daljnjem
tekstu: MPEG-2 norma) za kodiranje digitalnog televizijskog signala standardne
kakvoće u zemaljskim radiodifuzijskim sustavima (u daljnjem tekstu: DVB-T
signal), koji se grade, postavljaju i/ili upotrebljavaju u Republici Hrvatskoj.

IZNIMKE OD PRIMJENE
PRAVILNIKA

Članak 2.

(1)
Iznimno od odredbe iz članka 1. ovoga Pravilnika, ovaj se Pravilnik ne
primjenjuje na zemaljske radiodifuzijske sustave u Republici Hrvatskoj koji
upotrebljavaju druge norme za kodiranje digitalnog televizijskog signala
standardne kakvoće.

(2)
Ovaj se Pravilnik ne primjenjuje na radiodifuziju digitalnog televizijskog
signala visoke kakvoće (HDTV signal), na radiodifuziju digitalnog videosignala
za prijam na ručnim prijamnicima (DVB-H signal), niti na odašiljanje digitalnog
televizijskog signala kojim se prenose programi čije se gledanje dodatno
naplaćuje (Pay TV).

POJMOVI I ZNAČENJE

Članak 3.

U
smislu ovoga Pravilnika pojedini pojmovi imaju sljedeće značenje:

1.
*DVB-T (Digital Video Broadcasting
– Terrestrial)*: zemaljska radiodifuzija digitalnog
televizijskog signala prema referentnim ETSI normama i drugim međunarodnim
normama,

2.
*DVB-H (Digital Video Broadcasting
– Handheld)*: radiodifuzija digitalnog videosignala za
prijam na ručnim prijamnicima prema referentnim ETSI normama i drugim
međunarodnim normama,

3.
*HDTV (High Definition Television)* *ili televizija visoke kakvoće*: televizijski
signal koji omogućuje visoku kakvoću slike i zvuka što se, u odnosu na
televiziju standardne kakvoće, postiže povećanjem broja analizirajućih linija
po slici, promjenom načina analiziranja slike, povećanjem omjera stranica slike
na 16:9 te promjenom kolorimetrijskih značajka slike,
prema referentnim ITU-R preporukama i referentnim SMPTE normama,

4.
*SDTV (Standard Definition Television)
ili televizija standardne kakvoće*: televizijski signal koji omogućuje
standardnu kakvoću slike i zvuka sa 625 ili 525 analizirajućih linija po slici,
uz analiziranje s proredom i omjerom stranica slike 4:3, prema referentnim ITU-R preporukama i referentnim SMPTE normama,

5.
*MPEG (Motion Pictures Experts Group)*: skupina
stručnjaka osnovana 1988. godine u okviru Međunarodne organizacije za
normizaciju (ISO) i Međunarodnog elektrotehničkog povjerenstva (IEC), s ciljem
utvrđivanja i razvoja norma za kodiranje videosignala i pratećih audiosignala,

6.
*SMPTE (Society of Motion
Picture and Television Engineers)*:
međunarodna profesionalna udruga filmskih i televizijskih inženjera, osnovana
1916. godine u Sjedinjenim Američkim Državama, s ciljem razvijanja norma,
preporuka i smjernica za film, televiziju, videosignale i multimedijske
sustave.

REFERENTNE NORME I
PREPORUKE

Članak 4.

(1)
Referentne norme i preporuke u smislu ovoga Pravilnika navedene su u Dodatku 1.
koji je tiskan uz ovaj Pravilnik i čini njegov sastavni dio.

(2)
Ministarstvo nadležno za telekomunikacije, u suradnji s Hrvatskim zavodom za
norme, redovito usklađuje i dopunjuje popis referentnih norma i preporuka iz
stavka 1. ovoga članka te ih, prema potrebi, a najmanje jedanput godišnje,
objavljuje u »Narodnim novinama« i na svojim internetskim stranicama, a može ih
objaviti i na drugi prikladan način.

TEMELJNI ZAHTJEVI KOJIMA
MORA UDOVOLJAVATI DVB-T SIGNAL

Članak 5.

DVB-T
signal, kodiran prema MPEG-2 normi, mora udovoljavati zahtjevima koji su
utvrđeni referentnim normama i preporukama iz članka 4. ovoga Pravilnika.

NADZOR

Članak 6.

Inspekcijski
i stručni nadzor nad provedbom odredaba ovoga Pravilnika provodi
telekomunikacijski inspektor, odnosno telekomunikacijski nadzornik, koji su
ovlašteni poduzimati mjere u skladu s odredbama Zakona o telekomunikacijama.

STUPANJE NA SNAGU
PRAVILNIKA

Članak 7.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-01/07-02/26

Urbroj: 530-10-07-1

Zagreb,
5. srpnja 2007.

Ministar

**Božidar Kalmeta, dipl. ing., v. r.**

DODATAK 1.

POPIS REFERENTNIH NORMA
I PREPORUKA

|  |  |  |
| --- | --- | --- |
| **Br****.** | **Izvornik naslova norme/preporuke** | **Prijevod naslova norme/preporuke** |
| 1. | **ISO/IEC IS 13818**  Information technology – Generic coding of moving pictures and associated audio   information | Informacijska tehnologija – Generičko kodiranje pokretnih slika i pratećih  audiosignala  (tzv. MPEG-2 norma) |
| 2. | **ETSI EN 300 744**  Digital Video Broadcasting (DVB); Framing structure, channel coding and modulation for digital terrestrial  television | Radiodifuzija digitalnog videosignala (DVB);  Struktura okvira, kanalno kodiranje i modulacija za digitalnu zemaljsku televiziju |
| 3. | **ETSI TS 101 154**  Digital Video Broadcasting (DVB); Implementation guidelines for the use of Video and Audio Coding in Broadcasting Applications based on the MPEG-2 Transport   Stream | Radiodifuzija digitalnog videosignala (DVB);  Provedbene smjernice za uporabu kodiranja videosignala i audiosignala u radiodifuzijskim primjenama koje se temelje na MPEG-2 prijenosnom toku podataka |
| 4. | **ETSI TR 101 190**  Digital Video Broadcasting (DVB); Implementation guidelines for DVB terrestrial services; Transmission  aspects | Radiodifuzija digitalnog videosignala (DVB);  Provedbene smjernice za usluge u zemaljskim DVB sustavima; Prijenosni aspekti |
| 5. | **SMPTE 296M**  1280×720 Progressive Image Sample Structure – Analogue and Digital Representation and Analogue  Interface | Struktura uzoraka slike 1280×720 uz progresivno analiziranje – analogni i digitalni prikaz te analogno sučelje |
| 6. | **SMPTE 274M**  1920×1080 Image Sample Structure, Digital Representation and Digital Timing Reference Sequences for Multiple Picture  Rates | Struktura uzoraka slike 1920×1080, digitalni prikaz i digitalne sekvence za sinkronizaciju za različite frekvencije izmjene slika |
| 7. | **ITU-R BT.601**  Recommendation ITU-R BT.601: Studio encoding parameters of digital television for standard 4:3 and wide-screen 16:9 aspect  ratios | ITU-R preporuka BT.601: Parametri studijskog kodiranja digitalnog televizijskog signala za standardni 4:3 i povećani 16:9 omjer stranica |
| 8. | **ITU-R BT.709 – Part 2**  Recommendation ITU-R BT.709: Parameter values for the HDTV standards for production and international programme exchange – Part 2: HDTV system with square pixel common image format | ITU-R preporuka BT.709: Vrijednosti parametara za HDTV norme za proizvodnju i međunarodnu razmjenu programa – 2. dio: HDTV sustav sa zajedničkim formatom slike koji sadržava kvadratične elemente slike |

Pravilnik, NN 73/2007-2291
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)